KIRJALLINEN KYSYMYS E-2646/02 esittäjä(t): Stavros Xarchakos (PPE-DE) komissiolle. Siviili-ilmailupalvelut ja meteorologiset palvelut EU:ssa.



Virallinen lehti nro 092 E , 17/04/2003 s. 0194 - 0195



KIRJALLINEN KYSYMYS E-2646/02 esittäjä(t): Stavros Xarchakos (PPE-DE) komissiolle (20. syyskuuta 2002) Aihe: Siviili-ilmailupalvelut ja meteorologiset palvelut EU:ssa Komission jäsen de Palacio vastasi 26. heinäkuuta 2002 kysymykseeni n:o E-1689/02(1). En kuitenkaan saanut mitään tietoa siitä aiheesta, jonka olin ottanut esiin, ja olen näin ollen pakotettu palaamaan kysymyksiini pyytäen selvää vastausta: Onko EU:n jäsenvaltioissa sellaisia siviili-ilmailuvirastoja, jotka eivät toimi viikonloppujen aikana? Onko niissä sellaisia valtiollisia ilmatieteellisiä laitoksia, jotka tekevät näin? Mikäli vastaus on kyllä, missä valtioissa nämä yksiköt lopettavat toiminnan perjantaina puolipäivän aikaan ja aloittavat sen jälleen maanantaina? Onko näiden joukossa mahdollisesti myös Kreikan siviili-ilmailulaitos tai kenties Kreikan kansallinen ilmatieteellinen laitos EMI? (1) EYVL C 277 E, 14.11.2002, s. 237. Loyola de Palacion komission puolesta antama vastaus (22. lokakuuta 2002) Euroopan unionin jäsenvaltiot ovat allekirjoittaneet kansainvälistä siviili-ilmailua koskevan Chicagon yleissopimuksen, joka antaa jäsenvaltioille vastuun päättää millä osalla aluettaan ja milloin ne tarjoavat lentoliikennepalveluja. Yleissopimuksen ilmailutietopalveluja koskeva liite 15 velvoittaa jäsenvaltiot julkaisemaan lentoliikennettä koskevissa tiedonannoissaan tarkat ja ajantasaiset tiedot lentoliikennepalvelujensa saatavuudesta ja etenkin näiden palvelujen keskeytymisestä lentoasemilla ja liikennekeskuksissa viikonloppuisin. Näin ollen jäsenvaltioiden on ilmoitettava lentoyhtiöille kaikista lennonvarmistuspalveluissa tapahtuvista uudistuksista, poistoista tai muutoksista mukaan luettuina säätilaa koskevat palvelut. Tällöin on myös mainittava näiden palvelujen päivittäinen saatavuus (notice to airmen tai NOTAM lentoliikennealan ammattikielellä). Nämä tiedot on päivitettävä säännöllisesti, jotta ne ovat ajan tasalla. Komissiolla ei ole kattavia ja ajan tasalla olevia tietoja kaikista Kreikan lennonvarmistuspalveluista. Tiedot ovat saatavissa lentoasemilta ja keskitetysti kansalliselta siviili-ilmailuvirastolta, joka pitää yllä päivystyskeskusta (puhelin +30 10 89 16 000). Esimerkkinä komissio toimittaa kuitenkin kysyjälle ja parlamentin pääsihteeristölle syyskuun 2002 lopussa voimassa olleet, tiettyjä lentoasemia koskevat tiedot, joiden avulla tarjolla olevat palvelut voidaan arvioida. Yhteisön lainsäädännössä ei toistaiseksi säädetä lennonvarmistuspalvelujen saatavuudesta, ja ainoat Kreikkaa koskevat velvoitteet perustuvat kansainvälisiin sopimuksiin kuten Chicagon yleissopimukseen ja Kreikan kansalliseen lainsäädäntöön. Komissio huomauttaa kuitenkin, että kyseiset palvelut kuuluvat yhtenäistä ilma-alaa koskevien sääntöjen soveltamisalaan, joita komissio ehdotti(1) parantaakseen lentoliikenteen hallinnan toimivuutta ja joista parlamentti antoi lausuntonsa(2) ensimmäisessä käsittelyssä 3. syyskuuta 2002. Yhteisön hyväksyttyä nämä säännöt niiden avulla voidaan määrittää laatuun ja jatkuvuuteen liittyvät vaatimukset. (1) KOM(2001) 564 lopullinen. (2) P5_TA-Prov(2002)0392.